KONCEPCIA SEPAROVANÉHO
ZBERU KOMUNÁLNEHO ODPADU NA ÚZEMÍ
MESTA PIEŠŤANY

SEPTEMBER 2007

OBSAH

1.	ÚVOD
2.	LEGISLATÍVNE PODMIENKY ZABEZPEČENIA SEPAROVANÉHO ZBERU
3.	ZÁKLADNÉ PODMIENKY ZABEZPEČENIA SEPAROVANÉHO ZBERU
	Prístup obyvateľov, jeho zodpovednosť a motivácia 
	Organizácia zberu, vývozu a spracovania vyseparovaných odpadov, spolupráca s jednotlivými subjektmi  
4.	VYHODNOTENIE SÚČASNÉHO STAVU
5.	SPôSOBY SEPAROVANÉHO ZBERU
	Kontajnerový zber
	Kalendárový zber
	Prevádzka zberného strediska
	Výkup odpadov ako druhotných surovín
6.	HODNOTENIE Z HĽADISKA PREDPOKLADANÝCH VPLYVOV NA ŽIVOTNÉ PROSTREDIE
7.	VYHODNOTENIE PLNENIA CIEĽOV ZADEFINOVANÝCH V KONCEPCII SEPAROVANÉHO ZBERU ODPADU NA ÚZEMÍ MESTA PIEŠŤANY Z ROKU 1998 
8.	NÁVRH OPATRENÍ NA DOSIAHNUTIE ROZŠÍRENIA SEPAROVANÉHO ZBERU 
	Krátkodobé opatrenia
	Perspektívne opatrenia
9.	ZÁVER

1. ÚVOD
V roku 1998 vypracovalo Mesto Piešťany Koncepciu separovaného zberu, ktorá zohrala pozitívnu úlohu pri rozvoji separovaného zberu komunálneho odpadu. V súčasnosti sa však v súlade s vývojom situácie na trhu s odpadmi využiteľnými ako druhotné suroviny ukazuje potreba jej aktualizácie. Účelom odpadového hospodárstva v zmysle zákona o odpadoch je predchádzať vzniku odpadov, obmedzovať ich tvorbu, znižovať nebezpečné vlastnosti odpadov a prednostne zabezpečiť zhodnocovanie odpadov pred ich zneškodnením, čo je zohľadnené v Koncepcii separovaného zberu komunálneho odpadu na území mesta Piešťany.

2. LEGISLATÍVNE PODMIENKY ZABEZPEČENIA SEPAROVANÉHO ZBERU

Súčasný právny rámec, ktorý vymedzuje nakladanie s odpadmi upravujú zákony, príslušné vyhlášky a smernice týkajúce sa odpadového hospodárstva. 
Medzi najdôležitejšie patria Zákon č.223/2001 Z. z. o odpadoch a o zmene a doplnení niektorých zákonov v znení neskorších predpisov, Vyhláška MŽP SR č.283/2001 Z. z. o vykonaní niektorých ustanovení zákona o odpadoch, Vyhláška MŽP SR č.284/2001 z. z., ktorou sa ustanovuje Katalóg odpadov, Zákon č.17/2004 Z. z. o poplatkoch za uloženie odpadov.

Zákon o odpadoch podľa § 2 určuje pojem pôvodca odpadu (je to každá osoba, ktorej činnosťou vzniká odpad) a v zmysle §18 je pôvodca odpadov povinný nakladať s odpadmi v súlade so zákonom o odpadoch a pritom chrániť zdravie ľudí a životné prostredie. Za nakladanie s odpadmi, ktoré vznikli na území obce je zodpovedná obec, ktorá upravuje podmienky zabezpečenia zberu, prepravy, zneškodňovania  a zhodnocovania odpadov, vrátane zberných nádob zodpovedajúcich systému zberu pre pôvodcov formou všeobecne záväzného nariadenia. Pôvodca odpadov je povinný zapojiť sa do systému zberu odpadov na území obce, ukladať komunálne odpady a ich oddelené zložky na miesta určené, do pridelených zberných nádob. 

Triedený zber komunálnych odpadov zahŕňa účel odpadového hospodárstva :

a)	zhodnocovanie odpadov recykláciou, opätovným používaním alebo inými procesmi umožňujúcimi získavania druhotných surovín 
b)	využívanie odpadov ako zdroj energie.

a je zadefinovaný v základných pojmoch §2 zákona o odpadoch :

     a) triedenie odpadov (delenie odpadov podľa druhov, alebo oddeľovanie zložiek odpadov, ktoré možno po ich oddelení zaradiť ako samostatné druhy odpadov)
b) zhodnocovanie odpadov (činnosti vedúce k využitiu fyzikálnych, chemických alebo biologických vlastností).

V rámci činností na dosiahnutie cieľa odpadového hospodárstva pre potreby pôvodcov odpadov vyplývajú obciam a mestám povinnosti :
,,Od 1.1.2010 povinnosť zaviesť separovaný zber papiera, plastov, skla, kovov a biologicky rozložiteľných odpadov vrátane kuchynských odpadov“ 
,,Od 1.1. 2006 zákaz zneškodňovať biologicky rozložiteľný odpad zo záhrad a parkov, vrátane odpadu z cintorínov“.

V neposlednom rade triedený zber komunálnych odpadov rieši aj dokument POH - Program odpadového hospodárstva mesta Piešťany, kde práve jeho záväzná časť obsahuje cieľové smerovanie nakladania s  určenými druhmi a množstvami odpadov a najmä opatrenia na znižovanie množstva odpadov ukladaných na skládky za podpory ich triedenia, recyklácie a zhodnocovania. 

3. ZÁKLADNÉ PODMIENKY ZABEZPEČENIA SEPAROVANÉHO ZBERU

	Separácia a zber potenciálnych druhotných surovín z komunálneho odpadu, ich následná úprava a spracovanie na finálny výrobok je špecifickou činnosťou, ktorá je spojená s mnohými problémami a vyžaduje si zapojenie rôznorodých subjektov:
-	obyvateľstvo, ktoré zabezpečuje primárnu separáciu
-	prevádzky a firmy zabezpečujúce separáciu 
-	subjekty zabezpečujúce zber, úpravu a dopravu vyseparovaných odpadov od obyvateľov a iných subjektov
-	spracovateľské podniky, ktoré sú konečným zhodnotiteľom vyseparovaných odpadov

3.1. Prístup obyvateľov, jeho zodpovednosť a motivácia 

	Recyklácia a rozvoj separovaného zberu nie je možný bez aktívneho a zodpovedného prístupu obyvateľov.  Vďaka rozsiahlej osvete a praktickým skúsenostiam si občania začínajú uvedomovať dôležitosť a naliehavosť tejto možnosti nakladania s odpadom a jeho recyklácie, čo sa odráža aj v stúpajúcej miere separácie. 

	Napriek tomu, že na území mesta Piešťany sú vytvorené dostatočné podmienky na ukladanie vytriedených zložiek komunálneho odpadu s využitím nástrojov propagácie a osvety separovaného zberu je percento vyseparovaného odpadu nízke. Ešte stále sa väčšina občanov nezapája do systému separovaného zberu alebo svojim ľahostajným a pohodlným prístupom k nakladaniu s odpadmi spôsobuje znehodnocovanie vytriedených zložiek odpadov zmiešavaním s komunálnym odpadom. 
Za najdôležitejšiu podporu rozvoja separovaného zberu je možné považovať výchovu a osvetu obyvateľov v oblasti odpadového hospodárstva prostredníctvom oznamov, informačných letákov, brožúrok o správnom spôsobe nakladania s odpadmi, organizovaním diskusií v rámci  nezávislých neziskových organizácií, ako aj výučbou environmentálnej výchovy na úrovni základných a stredných škôl. V neposlednom rade dôležitým článkom pri rozširovaní separovaného zberu je aj spolupráca so zberovou spoločnosťou, ktorá zabezpečuje pravidelný zber vytriedených komodít, čo pomáha k motivácii a udržiavaniu návykov obyvateľov. Akékoľvek narušenie tohto systému vedie k strate dôvery obyvateľov, ktorá sa iba ťažko obnovuje.

	Jedným z rozhodujúcich faktorov ovplyvňujúcich úspešný priebeh separovaného zberu je pravidelný zber vyseparovaných odpadov od zberateľov. V súvislosti so zvyšujúcou sa mierou separácie je potrebné zvýšiť frekvenciu vývozu vytriedených zložiek hlavne na sídliskách. Túto problematiku je nutné prerokovať s vývozcom odpadu. 

	Dôležitým faktorom je aj ekonomická motivácia obyvateľstva. Táto je založená na predpoklade, že možnosť bezplatného odovzdania vyseparovaných zložiek sa prejaví v znížení množstva odpadu určeného na zneškodnenie, a tým aj v poklese nákladov spojených s týmto procesom. Takéto ekonomické prínosy však obyvateľstvo v mnohých prípadoch dostatočne nepociťuje, pretože u nás dochádza ku kvalitatívnej zmene v systéme zneškodňovania odpadov. V minulosti sa odpady väčšinou ukladali na technicky dostatočne nezabezpečené skládky, preto si takéto skládkovanie vyžadovalo iba minimálne náklady.
             Tieto skládky sa uzatvorili a budujú sa nové, v súlade s platnými právnymi predpismi. Nakoľko výstavba nových skládok je finančne náročná, ich uvedenie do užívania sa prejavuje zvýšením platieb za zber a odvoz komunálneho odpadu. Tento problém sa týka mesta Piešťany o to viac, že stará skládka je uzatvorená od roku 1995 a preto je potrebné využívať vzdialenejšie skládky v okolí. Zníženie platieb v prípade separovaného zberu je za takýchto okolností iba relatívne a občan ho nepociťuje v potrebnom rozsahu.

3.2. Organizácia zberu, vývozu a spracovania vyseparovaných odpadov, spolupráca s jednotlivými subjektmi  

Doterajšie skúsenosti ukázali, že pri realizácii separovaného zberu sú dôležité subjekty  (v minulosti TSMP, v súčasnosti PETMAS-EKOS s.r.o.), ktoré vyseparované odpady od obyvateľstva odoberú, zhromaždia, prípadne aj triedia a inak upravujú a v požadovanej forme dodávajú konečnému spracovateľovi. 

Mesto Piešťany má v súčasnosti zmluvne zabezpečený  zber vytriedených zložiek odpadov s viacerými autorizovanými spoločnosťami, oprávnenými na vykonávanie danej činnosti. Jednotlivé vyseparované zložky vyzbierané v rámci zberu  v IBV a KBV formou zberných nádob alebo z priestorov zberného strediska sa  odvážajú k jednotlivým spracovateľom.

Tabuľka č. 1  Prehľad odberateľov a spracovateľov vytriedených zložiek odpadov

Komodita	odberateľ	zhodnotiteľ	
Papier 	Petmas – Ekos, s.r.o.
Piešťany 	Ludoprint. a.s.
Bobot, TENTO a.s. Žilina	
Plasty	Petmas – Ekos, s.r.o.
Piešťany 	Slovenský hodváb, a.s. Senica	
Sklo	Petmas – Ekos, s.r.o.
Piešťany 	Vetropack s.r.o.
Nemšová	
Batérie, akumulátory, farby, lepidlá, živice	Vyfako, spol. s.r.o.
Nitrianska Blatnica	Vyfako, spol. s.r.o.
Nitrianska Blatnica	
Žiarivky, výbojky 	Vyfako, spol. s.r.o.
Nitrianska Blatnica	Vyfako, spol. s.r.o.
Nitrianska Blatnica	
Odpadový olej	Ecorec, s.r.o.
Pezinok	Ecorec, s.r.o.
Pezinok	
Vyradené elektrické a elektronické zariadenia 	BOMAT, s.r.o.
Veľké Orvište 	BOMAT, s.r.o.
Veľké Orvište	
Kovy	Heráková Viera, Pobedim 	Heráková Viera, Pobedim	
Pneumatiky	Vyfako, spol. s.r.o.
Nitrianska Blatnica	V.O.D.S., s.r.o.
Košice 	
Viacvrstvové tetrapakové obaly  	Kuruc Company,
spol. s.r.o.Šurany 	Kuruc Company,
spol. s.r.o.Šurany 	
Biologicky rozložiteľný odpad	Služby mesta Piešťany
Petmas – Ekos, s.r.o.	Služby mesta Piešťany 	

Separovaný zber môže byť v konečnom dôsledku úspešný len vtedy, ak je zabezpečený pravidelný odbyt a využitie vyseparovaných zložiek. V súvislosti so zberom a spracovaním vyseparovaných komodít v súčasnosti dochádza k zvyšovaniu nákladov, z dôvodu potreby dočisťovania znečisteného vytriedeného odpadu na triediacej linke ako aj uloženia znečistenia na skládke odpadov. Ďalšie zvyšovanie nákladov spôsobuje aj nedisciplinovanosť občanov pri vykladaní zberných nádob v čase vývozu, čo má za následok viacnásobné vrátenie sa zberového vozidla späť do lokality, v ktorej už vývoz prebehol a tiež nevhodné uskladnenie vytriedených komodít určených na odvoz spracovateľovi v prevádzke zberného strediska (nedostatočná manipulačná technika šetriaca priestor a zabezpečujúca efektívny odvoz odpadu znížením jeho objemu lisovaním). 

4. VYHODNOTENIE SÚČASNÉHO STAVU

Separovaný zber komunálneho odpadu sa realizuje v meste Piešťany od septembra 1992, kedy sa zaviedla separácia len vo vybraných častiach mesta. Na jednotlivé sídliská boli postupne až do roku 1995 rozmiestnené sklolaminátové kontajnery typu „REFLEX“, ktoré v súčasnosti slúžia na zber tetrapakových obalov. V októbri 1995 uzatvorilo Mesto Piešťany zmluvu o zabezpečení nakladania s odpadmi s firmou PETMAS-EKOS s.r.o. (v minulosti PETMAS-ONYX a PETMAS-GERBER s.r.o.), kde sa táto firma zaviazala zabezpečiť separovaný zber domového odpadu, jeho odvoz a spracovanie. Zároveň sa zaviazala bezplatne zabezpečiť a rozmiestniť podľa dohody 240 l nádoby pre celé mesto Piešťany do 31.6.1996. Tieto nádoby boli rozmiestnené na požiadanie občanov a sú vyvážané podľa vývozného kalendára. V zmysle Koncepcie separovaného zberu z roku 1998 sa zberová spoločnosť zaviazala rozmiestniť 1100 l nádoby na separovaný zber na sídliskách podľa určených počtov a lokalít. V súčasnosti sa separovaný zber realizuje na celom území mesta Piešťany i vrátane mestskej časti Kocurice. 

Tabuľka č.2  Množstvo vyseparovaných komodít v tonách (1992 – 2006)

Komodita	1992	1994	1996	1998	2000	2002	2004	2006	
Papier 	3,3	9,65	23,1	42,6	54,5	90,0	180,73	516,22	
Plasty	1,5	9,0	7,8	10,3	13,7	47,5	64,34	132	
Sklo	6,2	12,75	26,3	76,3	67,4	95,0	177,21	252,32	
Batérie, akumulátory, žiarivky	-	-	-	-	0,4	9,4	8,37	4,972	
Odpadový olej	-	-	-	-	-	-	1	1	
Elektroodpad 	-	-	-	-	-	-	16,12	35,21	
Kovy	-	1,3	1,2	8,5	2,0	12,5	-	1,4	
Pneumatiky	-	-	-	-	-	-	-	4,39	
Tetrapakové obaly  	-	-	-	-	-	-	-	33,15	
Biologicky rozložiteľný odpad	-	-	-	3500,0	1002,7	1067,0	3230	4870	
Spolu 	11,0	32,7	58,4	3637,7	1140,7	1321,4	3678	5851	

Tabuľka č.3 Zloženie odpadu v percentách

KOMODITA	% zloženie odpadu v meste Piešťany	% zloženie odpadu v SR	
Papier 	3,2	3,6	
Plasty	0,8	2,64	
Sklo	1,53	1	
Viacvrstvové tetrapakové obaly	0,2	0,03	
Batérie, akumulátory, žiarivky	0,03	0,5	
Odpadový olej	0,006	2,12	
Elektroodpad 	0,2	0,4	
Kovy	0,008	0,07	
Pneumatiky	0,03	1,31	
Biologicky rozložiteľný odpad 	30	3,62	
Netriedený odpad	64	84,7	

Jeden občan mesta Piešťany vyprodukuje ročne len 37kg vyseparovaných odpadov a až 354 kg netriedeného odpadu.

5. SPSOBY SEPAROVANÉHO ZBERU

	Občania majú možnosť na triedenie odpadu využívať zberné nádoby na odpad s objemom 120, 240 a 1100 l, plastové vrecia s objemom 120 l a tiež veľkoobjemové kontajnery a vymedzené priestory v prevádzke Zberné stredisko na ul. Pod Párovcami č.182. 

5.1. Kontajnerový zber

	Pri kontajnerovom zbere občania ukladajú vyseparované zložky komunálneho odpadu do kontajnerov farebne rozlíšiteľných a označených s heslami – PAPIER, PLASTY, SKLO A TETRAPAKOVÉ OBALY. Tieto zberné nádoby sú umiestnené pre sídliská a súbory bytových domov na vyhradených stanovištiach určených mestom. V lokalitách s komplexnou bytovou výstavbou je väčšia anonymita občanov, čo sa prejavuje aj v ich menšej disciplíne (znečisťovanie vytriedených komodít a stanovíšť odpadových nádob, menšie množstvo vyseparovaných odpadov, ...)
5.2. Kalendárový zber

	Kalendárový zber spočíva v odvoze odpadov vyseparovaných priamo od obyvateľstva podľa určeného časového harmonogramu. Umožňuje bezprostrednejší kontakt s obyvateľmi, v dôsledku čoho sa väčšinou dosahuje lepšia čistota vyzbieraných surovín. Tento spôsob separácie je zavedený v rodinných domoch, kde vývozca odpadu dodal kontajnery na vytriedený papier na základe záujmu občanov. Vývozca v spolupráci s MsÚ určí harmonogram vývozu separovaného zberu a doručí ho občanom. Ešte stále však nevyužívajú nádoby na triedený zber všetky domácnosti.

5.3. Prevádzka zberného strediska

Zberné stredisko na ul. Pod Párovcami č.182 je otvorené celoročne s cieľom poskytnúť a umožniť zber nasledovných druhov odpadov pre obyvateľov mesta Piešťany :
-	papier
-	plasty
-	sklo
-	kovy
-	biologicky rozložiteľný odpad
-	veľkoobjemový odpad
-	farby, tlačiarenské farby, lepidlá, živice
-	vyradené elektrické a elektronické  zariadenia
-	drevo
-	batérie a akumulátory
-	žiarivky a iný odpad obsahujúci ortuť
-	oleje a tuky
-	odpad z čistenia ulíc
-	odpad z uličných košov

 Jeho kapacita je neobmedzená, keďže v tejto prevádzke sa vytriedené zložky len zhromažďujú do veľkoobjemových kontajnerov a vymedzených priestorov a následne sú odvážané na zhodnotenie, prípadne zneškodnenie spoločnosťami oprávnenými zabezpečovať túto činnosť na základe zmluvných vzťahov s Mestom Piešťany.  
Prevádzka zberného strediska sa riadi ustanoveniami zákona o odpadoch a jeho príslušnými vyhláškami, tiež platným Všeobecne záväzným nariadením mesta Piešťany o odpadoch a Všeobecne záväzným nariadením mesta Piešťany o  poplatku za komunálne odpady a drobné stavebné odpady.
Prevádzka má vypracovaný manipulačný a prevádzkový poriadok, vedie sa tu evidencia o druhoch a množstve uložených odpadov, nachádza sa v nej technické vybavenie – nápravová váha a paketovací lis.

Otváracia doba je stanovená nasledovne:
        Pondelok – Piatok od 6:30 do 11:30 a od 12:30 do 18:00 h.
        Sobota                   od 8:00 do 13:00 h.
        
5.4. Výkup odpadov ako druhotných surovín

1. eMTrade s.r.o. , Bodona, Piešťany – výkup druhotných surovín (železo a farebné kovy)
    otváracie hodiny: po.-pi.: 8:00 – 15:00, so.: 8:00 – 12:00

2. BaK Výkup Pavol Bielčik, Žilinská cesta, Piešťany – výkup železa a farebných kovov
    otváracie hodiny: po.-pi.: 8:00 – 15:00, so.: 9:00 – 12:00
3. Zberné suroviny Bratislava a.s., Mojmírova ul., Piešťany – výkup druhotných surovín
    (železo, farebné kovy, papier)
    otváracie hodiny: po., ut., št.: 7:30 – 15:00, st., pi.: 7:30 - 16:30 
4. Kovošrot Belica s.r.o., Mlynská 8, Piešťany – výkup a predaj druhotných surovín
    (železo a farebné kovy)
    otváracie hodiny: po., ut., št., pi.: 8:00 – 15:00, st.: 8:00 – 16:30

6. HODNOTENIE Z HĽADISKA PREDPOKLADANÝCH VPLYVOV NA ŽIVOTNÉ PROSTREDIE

	Separovaný zber komunálneho odpadu v meste Piešťany má z hľadiska ochrany životného prostredia a zabezpečenia trvalo udržateľného rozvoja jednoznačne pozitívny vplyv a to hlavne z nasledovných dôvodov:
•	zníženie množstva komunálneho odpadu ukladaného na skládku
•	zníženie obsahu nebezpečných látok v odpade a tým zníženia jeho nebezpečných vlastností 
•	zjednodušenie nakladania s komunálnym odpadom po vyseparovaní problémových látok /napr. zníženie rizika pri preprave odpadov/
•	zníženie nárokov na ťažbu primárnych zdrojov na surovinové prírodne energetické zabezpečenie výroby

Uvedené prínosy je možné zabezpečiť len vtedy, ak je zabezpečené ďalšie spracovanie, úprava zhodnotiteľných odpadov alebo nezávadné zneškodnenie nevyužiteľných odpadov.

7. VYHODNOTENIE PLNENIA CIEĽOV ZADEFINOVANÝCH V KONCEPCII SEPAROVANÉHO ZBERU ODPADU NA ÚZEMÍ MESTA PIEŠŤANY Z ROKU 1998

1. Zabezpečiť propagáciu separovaného zberu vybraných zložiek KO na celom území mesta Piešťany.
	- Propagácia separovaného zberu bola zabezpečená celoplošne rôznymi spôsobmi prostredníctvom miestnej tlače, informačných letákov, brožúr, atď.

2. Zabezpečiť celoplošnú realizáciu separovaného zberu papiera v KBV.
	- Separovaný zber papiera je zabezpečený na celom území mesta Piešťany.

3. Zabezpečiť celoplošnú realizáciu separovaného zberu papiera v IBV.
	- Spoločnosť PETMAS-ONYX s.r.o. priebežne zabezpečuje rozmiestnenie nádob na papier a plasty v IBV na základe požiadaviek občanov a zároveň vykonáva kalendárový zber týchto komodít. 

4. Zabezpečiť celoplošnú realizáciu separovaného zberu skla.
	- Spoločnosť PETMAS-ONYX s.r.o. zabezpečila rozmiestnenie nádob na zber skla v KBV. Obyvatelia žijúci v IBV majú možnosť ukladať sklo do nádob umiestnených pri obchodných domoch a na sídliskách, prípadne v prevádzke zberného strediska.

5. Zabezpečiť celoplošnú realizáciu občasného zberu kovového šrotu.
	- V roku 1999 sa realizoval celoplošný zber kovov.
      Na území mesta sa v súčasnosti nachádzajú 4 prevádzky , ktoré zabezpečujú výkup železa a rôznych kovov. Okrem toho môžu takýto druh odpadu občania uložiť v zbernom stredisku mesta Piešťany.

6. Zabezpečiť celoplošnú realizáciu separovaného zberu plastov.
	- Separovaný zber plastov je zabezpečený na celom území mesta Piešťany.

7. Zabezpečiť realizáciu separovaného zberu suchých galvanických článkov na vyhradených zberných miestach.
	- Mesto Piešťany zakúpilo nádoby na zber batérií, ktoré boli rozmiestnené na vyhradených miestach. Batérie a akumulátory je možné uložiť aj v zbernom stredisku, kde sa nachádza kontajner na takýto druh odpadu.

8. Po vybudovaní biokompostárne v piešťanskom regióne zvážiť možnosť separácie bioodpadu a prijať jeho realizáciu.
	- Separovaný zber biologicky rozložiteľného odpadu zo zelene je v IBV zabezpečený, nádoby prideľuje mesto na základe požiadaviek občanov. Vývoz formou kalendárového zberu a uloženie na dočasnej kompostárni na Novom dvore v Piešťanoch zabezpečuje PETMAS-EKOS s.r.o.. Výstavba kompostárne pre mesto Piešťany v lokalite Kanada je v procese vybavovania (hodnotenie vplyvov na životné prostredie, dopracovanie projektovej dokumentácie).

9. Zabezpečiť separovaný zber ďalších problémových látok v súlade s platnou legislatívou.
	- V meste Piešťany existuje možnosť uloženia nebezpečných odpadov ( žiarivky, výbojky, batérie, akumulátory, monočlánky, odpadové oleje, farby, lepidlá a živice,...)  v zbernom stredisku, odkiaľ sú odvážané na spracovanie oprávneným zhodnotiteľom.

10. Vytvoriť zberné stredisko so spevnenou odstavnou plochou pre podnikateľský subjekt zmluvne zabezpečujúci separovaný zber na území mesta Piešťany.
	- Zberné stredisko bolo otvorené v roku 2000 na ulici Pod Párovcami 182 v Piešťanoch. V súčasnosti jeho prevádzku zabezpečuje MsÚ prostredníctvom referátu životného prostredia.

11. Novelizovať VZN mesta Piešťany č.8/1994 o triedenom /separovanom/ zbere domového odpadu podľa tejto koncepcie .
	- VZN mesta Piešťany č.8/1994 bolo nahradené VZN mesta Piešťany č. 13/2001 o odpadoch. Dňa 1.1.2005 nadobudlo účinnosť VZN mesta Piešťany č. 26/2004 o odpadoch, čím stratilo účinnosť VZN mesta Piešťany č. 13/2001.

12. Zabezpečiť separovaný zber i pre ostatných pôvodcov na území mesta Piešťany.
	- Do separácie sú v súčasnosti zapojené aj právnické osoby a podnikatelia. Odvoz separovaných zložiek majú zabezpečovaný bezplatne.

13. Separovaný zber na území mesta Piešťany realizovať v súlade s platnými legislatívnymi predpismi pre oblasť odpadového hospodárstva a koncepčnými dokumentmi nadregionálnej a regionálnej úrovne. 
	- Separovaný zber je vykonávaný v súlade s platnými právnymi predpismi SR.

Na základe uvedených skutočností môžeme konštatovať, že plánované opatrenia v koncepcii z roku 1998 boli splnené, čím sa zvýšila úroveň separovaného zberu a spôsob jeho zabezpečovania na území mesta Piešťany. Pozitívny dopad potvrdzuje aj stúpajúce množstvo vyseparovaného odpadu.

8. NÁVRH OPATRENÍ NA DOSIAHNUTIE ROZŠÍRENIA SEPAROVANÉHO ZBERU

	Problematika separovaného zberu by sa mala ďalej riešiť v súlade so záujmami ochrany životného prostredia a s potrebami občana na dosiahnutie cieľov funkčného systému zberu a spracovania odpadov za predpokladu vkladu finančných zdrojov. 
Kľúčovou úlohou v navrhovanom systéme je zabezpečiť potrebné finančné prostriedky z mestského rozpočtu, štátnych dotácií a ďalších možných finančných zdrojov (európske fondy, Recyklačný fond, Environmentálny fond atď.). V záujme zlepšenia súčasnej situácie a v súlade s jej očakávaným vývojom je potrebné pre zabezpečenie ďalšieho rozvoja separovaného zberu prijať opatrenia, zamerané na zlepšenie súčasného stavu. 
8.1. Krátkodobé opatrenia:

	1. Zlepšiť a zabezpečiť propagáciu separovaného zberu, informovanosť a environmentálne povedomie obyvateľov. Na tento účel využiť masovokomunikačné prostriedky, súťaže, dotazníkové akcie, informácie uverejnené na internete a v miestnej tlači, činnosti krúžkov ochrany prírody, besedy so žiakmi ZŠ, spoluprácu s environmentálnymi organizáciami a ďalšie aktivity.

Z:  MsÚ Piešťany 
T: spracovanie propagačného materiálu jeden krát ročne, informácie o množstvách vyseparovaných zložiek dva krát  ročne

	2. Opätovne vyzvať prostredníctvom miestnej tlače, internetu a oznamu v úradných tabuliach fyzické osoby z IBV a právnické osoby a podnikateľov na možnosť bezplatného pridelenia nádob na separovaný zber papiera a plastov. Zabezpečiť rozmiestnenie nádob podľa požiadaviek žiadateľov. Kontrolu separácie v IBV vykonáva referát životného prostredia priebežne.

Z:  výzva : MsÚ Piešťany
      rozmiestnenie – PETMAS-EKOS s.r.o.
T:  výzva :  september 2007
      rozmiestnenie : priebežne podľa požiadaviek občanov

	3. Informovať občanov z IBV prostredníctvom miestnej tlače a oznamu v úradných tabuliach na možnosť bezplatného prevzatia nádob na separovaný zber bioodpadu. Zabezpečiť ich nákup a rozmiestnenie podľa požiadaviek občanov. 

Z:  výzva : MsÚ Piešťany
      Rozmiestnenie a nákup - MsÚ Piešťany
T:  výzva : september 2007
     rozmiestnenie : priebežne podľa požiadaviek občanov

4. Zvýšiť frekvenciu vývozu separovaného zberu podľa požiadaviek Mesta, v súlade s prevádzkovými možnosťami spoločnosti PETMAS-EKOS s.r.o.

Z:  PETMAS-EKOS s.r.o.
T:  od roku 2008

	5. Informovať občanov o triedení nebezpečných odpadov s obsahom rôznych škodlivín a o možnostiach ich ukladania v zbernom stredisku a v predajných miestach, kde je možné odovzdať použité batérie, monočlánky.

Z:  výzvy : MsÚ Piešťany
T:  2x ročne

6. Podpora projektov nezávislým organizáciám zameraným na osvetu a propagáciu separovaného zberu odpadu.

Z: Mesto Piešťany – KOŽP
T: 2007 – 2008

	7. Vypracovať projekty na podporu separovaného zberu a spracovať žiadosti o ich finančnú podporu z Environmentálneho fondu, Recyklačného fondu, Operačného programu životného prostredia.

Z: MsÚ Piešťany
T: 2007 – 2008

Jednotlivé opatrenia bude realizovať Mesto Piešťany a PETMAS-EKOS s.r.o. na základe spoločných rokovaní s prijatím zodpovednosti a termínov.   

8.2. Perspektívne opatrenia:

	1. Vybudovať biokompostáreň v meste Piešťany a prevádzkovať ju v súlade s platnými právnymi predpismi.
  	
	2. Rozšíriť separovaný zber v KBV o biologicky rozložiteľný odpad (kuchynského pôvodu) v súlade s platnými právnymi predpismi. Rozmiestniť nádoby na takýto druh odpadu.

3. Zvýšiť úroveň zberu papiera, plastov,  skla a viacvrstvových tetrapakových obalov v IBV aj v KBV, hlavne z pohľadu znečisťovania inými druhmi odpadu.

	4. Zaviesť separáciu obalov z kovov na celom území mesta Piešťany.

	5. Naplánovať zriadenie nového alebo predĺženie prevádzky súčasného zberného strediska a vybavenie jeho priestorov triediacou linkou.

	6. Zosúladiť farebnosť nádob na triedený zber v rodinných domoch a na sídliskách.

	7. Pri výbere oprávnených spoločností na zabezpečenie nakladania s odpadmi – zberu, prepravy, zneškodňovania a zhodnocovania odpadov bude kritériom pre uzatvorenie zmluvného vzťahu s Mestom Piešťany priorita zabezpečovania a rozvoja separovaného zberu.

9. ZÁVER

Realizácia separovaného zberu odpadov v komunálnej sfére je jednou z možností zhodnocovať využiteľné zložky odpadov, ktoré by ináč bolo potrebné zneškodniť. Na zabezpečenie úspešného priebehu je nevyhnutné primerané ekonomické prostredie, ktoré zabezpečí súvisiace finančné prostriedky. Tieto boli vynakladané doposiaľ predovšetkým z mestského rozpočtu. Dôležitá v tomto smere je i podpora separovaného zberu z Recyklačného fondu, orientovaná na zlepšenie úrovne propagácie a informovanosti obyvateľov a pomoc pri realizácii a rozširovaní separovaného zberu.